**'ay' loS**

pe'vIl rech Winston. Dach. vabDot rechbe'meH raDlaHbe' HaSta jIH Sum, taghDI' Qu' poHDaj. jatlhghItlh tlhap. ngujlepvo' Say'quS teq 'ej qabDajvaD neqratlh tuQmoH. wejHa' pe'vIlHa' lay Surmen 'ochvo' vummeH raSDaj nIHDaq pum loS nav gho tutmey mach. poSmoH 'ej tay'moH. yaHDaj tlhoy'meyDaq wej DInHom lutu'lu'. jatlhghItlh nIHDaq wa' tu'lu'. DInHomvetlhDaq nav QIn vevnIS Winston. poSDaq latlh tu'lu'. loQ 'oH tIn law' wa'DIch tIn puS. 'oHDaq De' chu' ghItlh lannIS. 'ej tlhopDaq wejDIch tu'lu'. tIn 'ej lang. vel baS SIrgh tlhat. SIchlaH Winston. DInHomvetlhDaq nav 'an vevnIS. qachvamDaq SaH DInHommeyvam rurbogh latlh DInHommey'e'. ghaytan SaH netlh law'. ngIq pa'Daq SaH 'ej ngIq chobDaq SaH je. bIHvaD qaw qung pong Hoch 'ach pongqoqvam mung Sovbe'lu'. ghItlh Qaw'nISlu' 'e' Sovlu'DI' pagh vabDot ravDaq veQ nav tu'lu'DI', SIbI' qaw qung Sum ghoSlu' 'ej poSmoHlu' 'ej 'oHDaq navvetlh chaghlu'. qaw qung 'elDI' nav, tlhap pep'en tuj 'ej vogh vIncha'mey tujDaq qeng pep'envetlh. loS nav poSmoHta'bogh nuDlI' Winston. cha' mu'tlhegh cha' ngIq QIn 'ej tlhach mu'mey poD lo'—Holchu' 'oHbe' 'a Holchu' mu'tay' lo'bej—loHDaq Qu'meyvaD tlhach mu'meyvam lulo'lu'. bIHDaq mu'tlheghvam lughItlhlu'ta':

*ghItlh 84.3.17 may-may SoQ muchHa'lu' 'avrI'qa' tI'*

*ghItlh 83.12.19 'aq 3 DIS qbbD DIS 'ay' loSDIch 83logh ghItlhHa'lu' DaH velqa' 'ol*

*ghItlh 84.2.14 muSHa'loH revHa'lu' yuch tI'*

*ghItlh 83.12.3 may-may jey ja' cha'loghlaw'QaQHa' nuvHa' rIch nuvHa' ghItlhqa' naQlo' rInHa'qonlo' lob.*

loQ yon Winston. QIn loSDIch roQ. Qu' Qatlh 'oS 'ej 'oH turmeH yepnIS. vaj latlh QIn DIghta'DI', 'oH DIgh 'e' Hech. motlh latlh QInmey tI'meH Qu'. 'a ghaytan QIn cha'DIchvaD tamey Dal, mI' tetlh je bam.

HaSta jIHDaq tamey ngo' naw' Winston 'ej *Times* De' chu' ghItlh velqa'mey mIt rIt. DorDI' tupmey puS qubbID neH, lay Surmen 'ochvo' ghoS ghItlhmey. De' chu' ghItlhHommey'e', De' chu' much'e' je bopbogh QInmey luchoHnISlu' 'e' wuqlu'. meq Sovbe' Winston. 'ej *tI'* mu' lo'be' woQ ghom; *choH* mu' qa'. ghantoH: jar 3 jaj 17 maqoch'a' SoQ much *Times* De' chu' ghItlh. SoQDaj muchtaHvIS, tamtaH barat tIng chan tIng may'ronmey 'ej 'avrI'qa' 'ev chan 'evDaq uvchoH 'ewraSya'nganpu' 'e' 'aqlaw' maqoch'a'. 'a barat tIng chan tIng HIv mangghommeyDaj 'e' ra' 'ewraSya' ra'ghomquv 'ej 'avrI'qa' 'ev chan 'evDaq qaSpu' pagh. vaj wanI'mey 'aqchu'meH loQ maqoch'a' SoQ qonnISqa'lu'. latlh ghantoH: jar 12 jaj 19 latlh De' tI'nISlu'bogh ja'pu' *Times* De' chu' ghItlh. jajvetlh DIS 1983 'ay' loSDIch, DIS wej nab'a' HutDIch 'ay' javDIch je jo buvmey Sar lIngta'ghach mI'mey 'aqlu'ta'bogh muchlu'ta'. lIngta'ghach mI'meyna' much DaHjaj De' chu' ghItlh velqa'. mujqu'pu' 'aqwI'pu' 'e' ghaS lIngta'ghach mI'meyna'vam. rurchuqnISba' cha' mI'mey tetlhmey vaj mI'mey wa'DIch tI'nIS Winston. QIn wejDIch'e', QaghHom neH rar 'ej 'oH tI'meH cha' tup qubbID neH poQ ghaH. qaStaHvIS DIS 1984 nupbe' yuch jar cha' 'e' lay' jo loH. (vabDot *'Ipchu'* mu' lo'pu' jo loH ghItlhmey tlhIn.) 'a Hoghvam nup yuch Hevlu'bogh net nab 'e' Sov Winston. DaH wejmaH \*\*grams Hevlu'. Hogh veb cha'maH \*\*grams neH Hevlu'. 'Ip qa'meH ghuH chelnIS neH. qaStaHvIS jar loS yuch peSlu'bogh nupnISmoHlu' ja'nISlaw' neH.

ngIq QIn DIghta'DI' Winston, *Times* De' chu' ghItlhHomDaq ghItlh tI'ta'bogh SatmoHmeH mavjop lo' 'ej lay Surmen 'ochDaq yuv. ghIq tlhoS Dachchu'taHvIS QIn wa'DIch, ghItlhHommey ghItlhpu'bogh je wermoH 'ej qaw qungDaq bIH chagh. pa' nav meQchu' vIncha' qul.

chen'ong ghoSbogh lay Surmen 'ochmey leghlu'be' 'ej QIn tI'ta'bogh ghochna' Sovchu'be' Winston. 'ach loQ QIn DIghmeH Ho'DoS yajlaw'. *Times* ghItlhmey lulughlu'ta'DI', velqa' chu' mutlhlu' 'ej velqa'mey wa'DIch luQaw'lu'. ghIq tamey ngo'Daq velqa' lugh lanlu' 'ej velqa' muj qa'. De' chu' ghItlh tI'meH Ho'DoSvam lo'lu' 'ach paqmeyvaD, Se'vIrmeyvaD, De' lI' Se'vIrHommeyvaD, 'aHvaD, navHommeyvaD, HaSta muchmeyvaD, wab tameyvaD, vIHbogh mIllogh muchmeyvaD, mIlloghmeyvaD je Ho'DoSvam lo'lu' je. Hoch ghItlh Sar, Hoch ta Sar je luchoHlu', 'utchugh 'ej woQ rarchugh. Hoch jaj, Hoch tup je pa'logh vurmoHlu'. vaj reH lugh 'e' tobmeH nompuq ghajtaH woQ ghom 'ej 'utwI' tlhoch pagh De' chu', pagh vuD je. taH woQ ghom tlhochbogh De''e' net cherghQo'. ru' qun Hoch. 'utDI' choH, qun Sanglu' 'ej chenqa'moHlu'. rInDI' tI'meH mIw, ta choHlu'ta' 'e' tobmeH DuHHa'. tamey yaH 'ay' tIn law' tamey yaH 'ay''e' toy'bogh Winston tIn puS 'e' noHmeH ngeD. tamey 'ay'vetlh lutoy' ghochwI'pu': paqmey, De' chu' ghItlhmey, latlh ghItlhmey je luQaw'nISlu'bogh ghoch chaH. chaq wa'maH cha'logh 'op *Times* velqa'mey puS luqonqa'lu'ta', pImchoHmo' woQ ghu' pagh 'aqHa'pu'mo' maqoch'a'. tameychajDaq ratlhtaH ghItlhmeyvam 'ej bIHDaq jajchaj wa'DIch cha'taH 'ej bIH tlhochlaH pagh latlh velqa'. paqmey lungeHHa'lu'taH. luqonqa'lu' 'ej luqonqa'lu'. ghIq lumuchqa'lu' 'ej Hoch choH temlu'. vabDot nepmeH mIw 'oH tamey choHmeH mIw'e' not 'e' chID HIl'aD Hevbogh 'ej woDboghWinston. reH *Qagh* mu', *ghItlhHa'* mu', *revHa'* mu' je lo'. qarmeH Qaghmey lutI'lu' neH.

'ach jo loH mI'mey lIStaHvIS, ta choHmeH mIw qel Winston 'ej nepmeH mIw 'oHbe' 'e' noH. Dap qa' neH Dap chu'. DI'ruj rar pagh De' tI'bogh. vabDot De'na' qa'be' De'qoq chu'. rorgh mI'mey poj wa'DIch, mI'mey poj tI'lu'bogh je. mI' pojmey 'oghlu' neH pIj net pIH. ghantoH: qaStaHvIS DIS 'ay'vam wa'vatlh loSmaH vagh'uy' DaS chang'eng lIng laSvarghmey 'e' noH 'aq jo loH. javmaH cha''uy' chang'eng lIngta' laSvarghmey net noH. 'a potlhbe' De'vam. ghaytan ngeb je javmaH cha''uy' mI'; vaghmaH Soch'uy' mI', wa'vatlh loSmaH vagh'uy' je rur. ghaytan pagh DaS lInglu'ta'. 'ej vabDot ghaytan DaS lIngta'bogh mI'meyna' Sov pagh. ghaytan DaS lIngta'bogh mI'meyna' SaH pagh. De'vam neH Sovlu': Hoch wej jar qubbID DaS Dojmey vItlh lulInglu' 'e' maq pojmey 'ej waq Hutlh 'oSyanya' roghvaH bID. jaSHa' Hoch De' Sar qonmeH mIw, vabDot ramlaw'chugh ngoD. QIt QIbDaq ngab Hoch 'ej tagha' vabDot DISna' perlaHbejbe' vay'.

chob Dop Dop ghan Winston. yaHvetlhDaq ba' loD. Tillotson 'oH pongDaj'e'. mach. nIt. Hurgh woSDaj 'ej Qu'Daj buSqu'lI'. qIvDajDaq 'oHtaH De' chu' ghItlh wol'e' 'ej jatlhghItlhDaj ngujlepDaq Sumqu' nujDaj. HaSta jIHDajvaD jatlhlaw'lI' 'ej mu'mey jatlhlI'bogh peghlaw'lI'. vIH nachDaj. boch neqratlhDaj 'ej pay' Winston buSchoH, naHlaw'taHvIS.

tlhoS Tillotson Sovbe' Winston 'ej loDvam Qu'mey perlaHbe'chu'. Qu'meychaj 'otHa'Qo' ta vu'wI'pu'. Qorwagh Hutlhbogh chob tIq Dech cha' yaH mach wIyqapmey. bIHDaq navmey luvIHmoHlu'taH 'ej pe'vIlHa' jatlhghItlhmeyDaq jatlhlu'taH. vabDot nuvpu' law' pongmey perlaHbe' Winston 'ach Hoch jaj chobmeyDaq moD nuvpu'vetlh 'e' legh. qaStaHvIS muSmeH cha' tup jergh rut 'e' legh je. ghaH retlhDaq vumlI' be' mach 'e' Sov ghaH. SuD 'ej wov jIbDaj. Hoch jaj vumqu': ghItlhmeyvo' pongmey polHa'. nuvpu' lungoSlu'ta' 'oS pongmeyvetlh vaj not SaHpu'. be'vamvaD mItlaw' Qu'vam, cha'ben loDnalDaj ngoSlu'ta'. latlh yaH SumDaq vum loD. Ampleforth 'oH pongDaj'e'. qu'Ha' 'ej ramlaw' 'ej loQ jeH. qoghDaj jeq pob law' 'ej pa'jaH, ghuQ jaghIv je chenmoHmeH po'qu'. woQ ghom wontoymey qaDchoHlaw'bogh ghuQmey'e' choHlI'—*mItmoHlI'* mu' lo' 'e' maS woQ ghom. ghuQ veymeyDajDaq ghuQmey'e' mItmoHlI'bogh Ampleforth pol neH woQ ghom, poymar meqmo'. tamey yaH tInqu'Daq wa' HanDI' neH rur vaghmaH yaHHommey ngaSbogh chobvam'e'. HayDaq, DungDaq, bIngDaq je Qu'mey Dojmey turlI' latlh vumwI'pu'. paq lIngmeH pa'meyDaq vum ghItlh 'olwI'Hom, ngutlh tu'qom pIn je. jInmol pa'mey 'ItlhDaq mIlloghmey luchoHlu'. HaSta jIH much yaHDaq vumtaH jonwI'pu', much lIngwI'pu', latlhpu' ghoghmey lIllaHchu'bogh ghetwI'pu''e' je. paqmey, Se'vIrmey je luchoHnISlu'bogh QultaH nompuq pIn Dojmey. polmeH pa' Dojmey teb ghItlhmey lulughmoHlu'ta'bogh 'ej voh ghItlhmey wa'DIch luQaw'lu'meH vIncha' pegh lulo'lu'. 'ej vogh Qu'meyvam qaSmoHtaH DevwI'pu' pegh 'ach qabchaj So' chaH. pa'logh 'ay'mey luchoqnISlu'bogh, pa'logh 'ay'mey luSangnISlu'bogh je wuq chaH.

'ej vIt loHDaq wa' 'ay' mach neH 'oH tamey yaH'e'. 'oSyanya' rewbe'pu'vaD De' chu' ghItlhmey, HaSta muchmey, ghojmeH paqmey, HaSta jIH muchmey, latlh muchmey, maghpubmey je peS tamey vu'wI'pu'; pa'logh lumutlhqa' 'e' qa'—'ej ghItlhmeyvamDaq De'mey Sar, lutmey Sar je lan: Hew, vIttlhegh je lIng; Sabogh ghuQ, yInQeD ghItlh je lIng; ngutlh ghojmeH puq paq, Holchu' mu'ghom je lIng. woQ ghom lo'mey law' neH qImbe' vIt loH. rewbe'pu' motlhvaD Qu'meychaj bItlhmoH vIt loH toy'wI'pu'. rewbe' motlhvaD ghItlhmey, QoQ, lutmey, latlh bel much je lIng yaHmey law'. pIqcho' Qujmey, HeSmey, tuch qutwI' ghItlhHommey je ngaS De' chu' ghItlhmey lIngbogh. maghpubHom qutlh, nga'wI'pu' muchbogh HaSta muchmey, chIwmoHbogh bommey je lIng je. bommey'e', lulInglu'meH jan le' lo'nISlu': 'oHvaD qonjan ponglu'. vabDot nga'wI'pu' cha'bogh mIlloghmey'e' lIng yaHHom naQ—Holchu' jatlhlu'taHvIS, 'oHvaD *ngaghmIlyaH* ponglu'. nga'chuqwI'pu' cha'bogh mIlloghmey luqatlu'. mIlloghmeyvam lIngbe'chugh, legh woQ ghom toy'wI' net tuch.

vumtaHvIS Winston, lay Surmen 'ochvo' ghoSpu' wej QInmey. 'ach nap. bIH DIghta' qaghpa' muSmeH cha' tup. rInDI' muSmeH cha' tup, yaHDaj chegh. yorghvo' Holchu' mu'ghom tlhap. ghaHvo' jatlhghItlh yuv. neqratlhDaj Say'moHta'. ghIq povam Qu' potlh buSchoH.

Winston belqu'moH Qu'Daj. Dal 'ej motlh ghItlhmey law' Hevbogh. 'ach rut Sengbogh ghItlh Hev 'ej tI'meH Qatlh Qu'; wItte' panmeH mIw rur. 'oH tI'meH buSnISchoH ghaH—rut Qatlhqu' nepmeH mIw 'ej ghItlh ngeb chenmoHwI' Dev ''IngSoq qangtlhIn, woQ ghom ngoQmeyHey je. Qu'vam SeghvaD po' Winston. rut De' chu' ghItlhHommey potlhqu' tI'meH ghaH voqlu'. Holchu' neH lo' bIH. QIn qImHa'pu'bogh woH 'ej poSmoH. laD:

ghItlh 83.12.3 nuvHa'mey rIch may-may jajjey cha'loghlaw'QaQHa' naQlo' qonqa' rInHa'qonlo' mochvaD ngeH.

Holngo'vaD mughlu'chugh, ghaytan mu'meyvam lughItlhlu':

DIS 1983 jar wa'maH cha' jaj wej De' chu' ghItlhDaq maqoch'a' jaj jey DelHa'qu'lu'. nuvHa'pu' lurIchlu'. yIqonqa' 'ej ghItlhvam DatI'ta'DI', mochvaD yIngeH.

ghItlhHom qay' laD Winston. A-L-TLH-N tum naDta' maqoch'a'. 'aybogh jem'IH neghvaD tlhIch naQmey, latlh belmoHwI' je peS tumvam. chavmeyDajmo' Withers'e' naDqu'lu' 'ej chavwI'na' 'obe' muvpu'. woQ ghom potlh ghaHlaw' nuvvam'e'.

wa'wen pay' A-L-TLH-N tum ngoSlu'ta'. not wanI'vam meqmey luQIjlu'. DaH web Withers, juppu'Daj je. 'ach not De' chu' ghItlhmeyDaq, HaSta jIHDaq wanI'vam rIchlu'pu'. net pIH. roD bo'DIjDaq 'urwI'pu' lunoHlu'be'. vabDot roD 'urwI'pu' naDHa'be' woQ ghom. qaStaHvIS maghwI' wIDmeH mIw, bo'DIj mIw SIQ SaD law'. qaStaHvIS mIwmeyvam bo'DIjDaq HeSmeychaj DISnIS maghwI'pu', QubHeSwI'pu' je ghIq lumuHlu'. woQ ghom HoS 'aghmeH mIw neH bIH wanI'vam'e' 'ej \*\*Hoch cha' DIS neH qaS. motlh woQ ghom belHa'moHpu'chugh vay', ngab ghaH 'ej not leghqa'lu'. not vay'vetlh Sanna' ghojlu'. rut Heghpu'be'. ngabpu' wejmaH ghotpu''e' Sovbogh Winston (qaytu'pu'Daj toghbe'.)

pe'vIlHa' ghIchDaj tlhIn yach Winston, mavjop lo'taHvIS. yaHDaj tlhopDaq chob Dop DopDaq jatlhghItlhDajDaq SumtaH Tillotson qab. tlhe'qa' nachDaj. bochqa' neqratlhDaj. buQqa'law'. Qu' rap'e' turlI'bogh Winston DIgh Tillotson 'e' SIv Winston. qItchu'. Qu'vam Qatlh turmeH wa' nuv neH voqlu'be'. ro' mojchugh ghIt, tI'wI' ghomvaD wa' Qu' noblu'Qo'. ghItlh tI'meH yeqchugh beq, vaj De' ngeb lInglu' 'e' chIDlu'. ghaytan Qu'vam luDIghlI' 'ej mu'mey'e' jatlhbejta'bogh maqoch'a' wuqqa' wa'maH cha' latlhpu'. SIbI'Ha' velqa' chu' wIv woQ ghom potlh. ghItlhvetlh tI'qa' ghaH ghIq ngoD 'olmeH mIw Qatlh tagh. ghIq tamey ru'Ha' 'el De' ngeb 'ej vIt moj.

qatlh webchoH Withers? Sovbe' Winston. chaq qal qoj tlhIb. chaq bay'eS polHa' maqoch'a', tlhoy QatchoHDI' ghaH. chaq woQ ghom maghchoH vay''e' Sovbogh Withers. chaq—'ej ghaytan vItna' 'oH DuHvam'e'—qum QapmoHchu'taHmeH ghotpu' lupolHa'nISlu' 'ej lungoSnISlu'. SovmeH boQ wa' buSHach: «nuvHa'mey rIch.» wejHa' Heghpu' Withers 'e' ghaS mu'tlheghvam. ghotpu' luqoplu'pu'DI', Heghbejpu' chaH SIbI' 'e' HarlaHbe' vay'. rut chaH lutlhabmoHlu'pu' 'ej wa' DIS qubbID, cha' DIS qubbID ghap tlhabtaH lumuHlu'pa' net chaw'. Heghpu' nuv rut 'e' Harlu' 'ej pay' bo'DIjDaq narghqa' nuvvetlh 'ej vatlh law' pum ngabqa'pa' rIntaH. 'a wejHa' *nuvHa'* ghaH Withers'e'. 'en. not SaHpu'. maqoch'a' SoQ ngoQ choHbe' neH 'e' wuq Winston. SoQ meq naQ ghe'moHchugh, nIv ghItlh.

maghwI'pu', QubHeSwI' je naDHa'meH SoQ motlh moj SoQvam chaq 'e' qaSmoH Winston. 'ach tlhoy ngeD wIvvam. veS Qapla', wej DIS nab HutDIch jo lIngta'ghach ghap 'oghchugh ghaH, vaj tlhoy QatlhchoH ta tI'meH mIw. 'ut torSIv watlh. yabDajDaq narghpu' Ogilvy. wejHa' batlh may'Daq Heghpu' Ogilvy. rut woQ ghom ramwI' nguqHa' rIchmeH jaj jey SoQDaj lo' maqoch'a', ghantoHvaD ramwI'pu'vam Hegh, yIn je DamDI' ghaH. DIS 1983 jar wa'maH cha' jaj wej Ogilvy naD maqoch'a' 'e' wuq Winston. torSIv neH ghaH Ogilvy'e'; teH. 'ach ghaH luchenmoHbej mu'tlheghmey puS, mIlloghmey ngeb je. lup puS qubbID Qub Winston. ghIq jatlhghItlhDaj SummoH 'ej jatlhchoH, maqoch'a' jatlhmeH Ho'DoS motlh lo'taHvIS: QI' Hol lo' 'ej quqtaHvIS HanwI' Hol lo'. lIlmeH ngeD Qu', jatlhmeH Dupmo': ghel maqoch'a' ghIq SIbI' jang'egh («maHvaD nuq ghojmoH ngoDvam, vInDa'pu'? maHvaD—'ej 'IngSoq buSHach potlhqu' 'oH ngoDvam'e'—… taH taH taH.»)

qaStaHvIS DISDaj wejDIch, Hoch reHmeH Dochmey lajQo' Ogilvy. reHmeH DIr 'In, mIqta' beH, Hurgh Duj nu' je lo'. qaStaHvIS DISDaj javDIch ghoqwI'Hompu' mojpu'—wa' DISmo' 'eq, loQ ghaHvaD pabmey luchoHlu'pu'—'ej ghomDaj DevwI' mojpu' qaStaHvIS DISDaj HutDIch. qaStaHvIS DIS wa'maH wa' buSHach ghan'IqvaD 'IrneHDaj magh, ja'chuqmo' 'IrneHDaj, HeSwI'pu'Hey je. qaStaHvIS DIS wa'maH SochDIch ngaghQo'wI' 'obe' yoS vu'wI' mojpu'. qaStaHvIS DIS wa'maH HutDIch jorwI'Hom'e' lo'choHbogh roj loH renta'. waHlu'ta'DI', wejmaH 'ewraSya' qama'pu' HoHpu' jorwI'Homvam; pe'vIl bI'chu'. qaStaHvIS DISDaj cha'maH wej Heghpu' SuvtaHvIS. barat bIQ'a' DungDaq muD DujDajDaq puvtaHvIS lutlha' jagh muD Dujmey. QInmey potlh luplI'. porghDaj tlhIn 'ughmoHmeH mIqta' beHDaj lo' ghIq bIQ jaQDaq muD DujDajvo' Suppu', QInmey potlh 'uchtaHvIS. yInDaj bertlham qelDI' vay', ghalchoH 'e' junlaHbe' vay'vetlh ja' maqoch'a'. wa' ngoQ neH buStaH Ogilvy yIntaHvIS 'e' rIchmeH mu'tlheghmey puS chel maqoch'a'. HIq tlhutlhQo' 'ej toba'qo purQo'. bel Qu' Hutlh. Hoch jaj mI'meH qach jaH. ngaghQo' 'e' 'Ip. Qu'meyDaj potlh law' tlhogh, qorDu' je potlh puS 'e' Har. jawDI', 'IngSoq qangtlhIn bopbe'bogh meqmey'e' Hutlh. 'ewraSya' jeyta'ghach 'oH yInDaj ngoQ'a''e'. qaStaHvIS yInDaj Hoch ghoqwI'pu', SorghwI'pu', QubHeSwI'pu', latlh maghwI' Seghmey je Sam 'e' nID.

chavwI'na' 'obe'vaD Ogilvy muvmoH 'e' qel Winston. OgilvyvaD vanvam nobbe' tagha' 'e' wuq, tlhoy ngoD 'olmeH mIw Qatlhqu'moHmo' 'ej 'utbe'mo' Qu'vam.

'ovwI'Daj ghanqa' Winston. Qu' rap turlI' Tillotson 'e' Har Winston. velqa' Qav wIvlu'bogh Sovlu'meH DuHHa' 'ach velqa'Daj tlhIn wIvlu' 'e' Harqu' Winston. wa' rep ret 'en Ogilvy 'ej DaH ngoD mojpu'. Heghpu'wI' luchenmoHlu' 'ach yInwI'pu' luchenmoHlu'be' pay' tlhoj Winston. Huj DI'rujHeyvam 'e' Har. not DaH SaH Ogilvy 'ach pa'logh SaHchoH. 'ej De' ngeb lIngta'ghach lIjlu'ta'DI', ghaH 'enHa' law' Sarle'men, yulyuS qaySar 'enHa' rap.